Google I/O 2019: एंड्रॉयड क्यू बीटा 3 रिलीज़, होंगे कई नए फीचर्स  
Android Q Beta 3 अब 21 स्मार्टफोन के लिए उपलब्ध 
गूगल ने एंड्रॉयड क्यू बीटा 3 के फीचर्स के बारे में बताया
आगामी एंड्रॉयड फीचर्स के बारे में भी मिली जानकारी
गूगल अपने वार्षिक इवेंट गूगल आई/ओ 2019 (Google I/O 2019) कीनोट के दौरान इस बार एंड्रॉयड क्यू (Android Q) से संबंधित कई चीजों से पर्दा उठाएगी। इस साल लॉन्च होने वाला एंड्रॉयड क्यू ऑपरेटिंग सिस्टम (ओएस) एंड्रॉयड का 10वां वर्जन होगा। इस बात की भी घोषणा की गई है कि यह एंड्रॉयड वर्जन अभी 2.5 बिलियन से अधिक एक्टिव डिवाइस पर चल रहा है। Google ने इस बात की भी घोषणा की है कि एंड्रॉयड क्यू बीटा 3 (Android Q Beta 3) अब 13 ब्रांड के 21 स्मार्टफोन में उपलब्ध है। साथ ही लाइव कैप्शन और फोकस मोड जैसे नए फीचर्स की भी जानकारी दी गई है। एंड्रॉयड क्यू के नए प्राइवेसी और सिक्योरिटी फीचर्स से भी पर्दा उठा दिया गया है।

जैसा कि हमने आपको बताया कि एंड्रॉयड क्यू बीटा 3 अब 13 ब्रांड के 21 स्मार्टफोन में उपलब्ध है और इसमें पिक्सल के पहले जे़नरेशन से पिक्सल 3 सीरीज़ तक के फोन शामिल हैं। इसके अलावा अन्य स्मार्टफोन की लिस्ट में Asus ZenFone 5Z, एसेंशियल फोन, Huawei Mate 20 Pro, एलजी जी8 थिंक, Nokia 8.1, OnePlus 6T, ओप्पो रेनो (Oppo Reno), रियलमी 3 प्रो (Realme 3 Pro), सोनी एक्सपीरिया एक्सज़ेड3, टेक्नो स्पार्क 3 प्रो, Vivo X27, वीवो नेक्स ए, वीवो नेक्स एस, Xiaomi Mi 9 और शाओमी मी मिक्स 3 5जी शामिल हैं।

ऊपर बताए गए थर्ड-पार्टी स्मार्टफोन में एंड्रॉयड क्यू बीटा 3 (Android Q Beta 3) को कैसे डाउनलोड करें इस बात को जानने के लिए android.com/beta पर जाएं। पिक्सल स्मार्टफोन यूज़र्स अगर नए एंड्रॉयड क्यू बीटा बिल्ड का ओवर-द-एयर (OTA) अपडेट प्राप्त करना चाहते हैं तो उन्हें एंड्रॉयड बीटा प्रोग्राम पर अपने डिवाइस को रजिस्टर करना होगा।

एंड्रॉयड क्यू बीटा 3 में दिए नए फीचर्स की बात करें तो इसमें डार्क थीम है जो आंखों पर पड़ने वाले तनाव को कम करती है और साथ ही बैटरी लाइफ को भी बचाती है। सिस्टम-वाइड डार्क थीम को एक्टिवेट करने के लिए सेटिंग्स > डिस्प्ले में जाना होगा। आप चाहें तो नए क्विक सेटिंग्स को या फिर बैटरी सेवर को ऑन कर सकते हैं।

सिस्टम यूआई को डार्क में चेंज करने के अलावा सपोर्टिंग ऐप्स भी नए डार्क थीम को शो करेंगे। अगर डेवलपर अपने खुद के डार्क थीम को बिल्ड नहीं करना चाहते हैं तो वह नए फोर्स डार्क फीचर को चुन सकते हैं। इसके बाद ओएस उनके ऐप के लिए डार्क वर्जन क्रिएट कर देगा। अगर प्राइवेसी की बात करें तो एंड्रॉयड क्यू बीटा 3 के सेटिंग्स में नया प्राइवेसी सेक्शन दिया गया है और इसमें एक्टिविटी कंट्रोल, लोकेशन हिस्ट्री और एड सेटिंग्स समेत कई विकल्प मिलेंगे।


आपको कई विकल्प मिलेंगे जैसे कि आप तय कर सकेंगे कि ऐप कब आपकी लोकेशन को एक्सेस कर सकेगा ( हर वक्त या फिर जब आप ऐप इस्तेमाल कर रहे हो), स्कोपड स्टोरेज और लिमिटिंग ऐप एक्सेस आदि कई फीचर्स भी मिलेंगे। नोटिफिकेशन फ्रेमवर्क में स्मार्ट रिप्लाई और एक्शन जैसे फीचर्स मिलेंगे।
एंड्रॉयड क्यू बीटा 3 (Android Q Beta 3) में नया जेस्चर नेविगेशन मोड होगा जो नेविगेशन बार एरिया को हटा देगा। इसका उद्देश्य यह है कि ऐप्स और गेम्स कंटेंट डिलीवर करने के लिए फुल स्क्रीन का इस्तेमाल कर सके। विज़िबल बटन के बजाय एज स्वाइप की मदद से बैक, होम और रिसेंट विकल्प को एक्सेस कर सकेंगे। इन्हें सेटिंग्स> सिस्टम > जेस्चर में जाकर ऑन किया जा सकेगा।
अब स्क्रीन के निचले हिस्से से ऊपर की ओर स्वाइप करने पर यूज़र होम स्क्रीन पर पहुंच जाएंगे, होल्ड करने पर रिसेंट खुल जाएगा, इसके अलावा स्क्रीन पर दाहिनी या बायीं ओर स्वाइप करने पर बैक एक्शन काम करेगा।

एंड्रॉयड क्यू में सबसे दिलचस्प और नया फीचर है लाइव कैप्शन जो इस साल यूज़र्स के लिए उपलब्ध होगा। कैप्शन तकनीक को यूट्यूब के लिए तैयार किया गया है। लाइव कैप्शन ऑन-डिवाइस कैप्शन टूल है इसकी मदद से ऑपरेटिंग सिस्टम (ओएस) ऑडियो मैसेज, वीडियो, पॉडकास्ट और अन्य चीजों के लिए कैप्शन मुहैया कराएगा। यह उन लोगों के लिए लाभकारी साबित होगा जो म्यूट पर चीजों को देखना चाहते हैं या फिर जिन्हें सुनने में तकलीफ होती है।

फोकस मोड एक नया एंड्रॉयड फीचर है जिसे एंड्रॉयड 9.0 पाई और एंड्रॉयड क्यू स्मार्टफोन के लिए उपलब्ध कराया जाएगा। इस मोड की मदद से यूज़र उन ऐप्स को साइलेंस कर सकेंगे जो उनका ध्यान भंग करते हैं। इस नए मोड को क्विक टाइल्स के जरिए तेज़ी से ऑन या ऑफ किया जा सकेगा। सबसे पहले इसे एंड्रॉयड क्यू के लिए और फिर अन्य डिवाइस के लिए दिया जाएगा। फैमिली लिंक पेरेंटल कंट्रोल फीचर को भी सेटिंग्स में दिया जाएगा।
एंड्रॉयड क्यू में नया फैमिली लिंक फीचर भी दिया जाएगा जिसकी मदद से माता-पिता विशेष ऐप्स के लिए टाइम लिमिट सेट कर सकेंगे, साथ ही बोनस टाइम भी दे पाएंगे। जैसा कि हमने आपको बताया कि एंड्रॉयड पाई और एंड्रॉयड क्यू डिवाइस को इस साल ऑन-डिवाइस फैमिली लिंक कंट्रोल फीचर दिया जाएगा।


Google ने इसके अलावा प्रोजेक्ट मेनलाइन की भी घोषणा की है, यह एक नई अप्रोच है जिससे सीधे गूगल प्ले के जरिए एंड्रॉयड यूज़र्स को सिक्योर और महत्वपूर्ण कोड चेंज के साथ डिवाइस को अप-टू-डेट रखा जाएगा। हैंडसेट कंपनी अगर अपडेट जारी नहीं भी करती तो भी गूगल कुछ सिस्टम कम्पोनेंट को सीधे अपडेट कर सकेगा। एंड्रॉयड क्यू या उससे ऊपर के सभी डिवाइस को प्रोजेक्ट मेनलाइन (Project Mainline) का एक्सेस मिलेगा।
अन्य आगामी फीचर्स में इंप्रूव इंटरनेट कनेक्टिविटी, वाई-फाई परफॉर्मेंस मोड्स, वाई-फाई आरटीटी के लिए पूरा सपोर्ट, ऑडियो प्लेबैक कैप्चर, तस्वीरों के लिए डायनामिक डेप्थ, नया ऑडियो और वीडियो कोडेक्स समेत अन्य फीचर्स शामिल हैं। पूरी डिटेल्स एंड्रॉयड डेवलपर के ब्लॉग पोस्ट पर उपलब्ध है।